ทองแรง!ปรับ19ครั้งขึ้น950บาท
ทองคำแรงจัด!ปรับราคาขึ้นลงวันเดียว 19 ครั้งรวมขึ้น 950 บาท ขณะที่คนแห่ซื้อจนร้านต้องให้ใบจอง
9 ส.ค. 2554

ทองคำแรงจัด!ปรับราคาขึ้นลงวันเดียว 19 ครั้งรวมขึ้น 950 บาท ขณะที่คนแห่ซื้อจนร้านต้องให้ใบจอง
สมาคมค้าทองคำประกาศราคาซื้อขายทองคำ ปรับครั้งล่าสุดเมื่อ 17.08 น. วันที่ 9 ส.ค. ซึ่งถือประกาศเป็นครั้งที่ 19 ของวันโดยราคาทองคำแท่งรับซื้อคืนที่บาทละ 25,000 บาท ขายออกที่บาทละ 25,100 บาท ทองรูปพรรณรับซื้อคืนที่บาทละ 24,635 บาท และขายที่บาทละ 25,500 บาท ซึ่งในวันนี้ตลอดทั้งวัน สมาคมค้าทองคำประกาศ "ปรับ"ราคาทองคำไปทั้งสิ้นรวม 19 ครั้ง ระหว่างวันราคาทองปรับขึ้นและลงสลับกันไป โดยรวมแล้วปรับลงทั้งสิ้น 5 ครั้ง รวมราคาที่ปรับขึ้นตลอดทั้งวัน 950 บาท เมื่อเทียบกับวานนี้
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า สถานการณ์ราคาทองคำในประเทศ ยังคงทำสถิติสูงสุด (นิวไฮ) ไม่หยุด โดยตั้งแต่ช่วงเช้าที่ผ่านมา สมาคมค้าทองคำ ปรับราคามาตลอดและถือเป็นการผันผวนหนักสุดตั้งแต่อยู่ในวงการทองมา 30 ปี ตั้งแต่เช้าผู้ซื้อทองคำเข้ามาซื้อจำนวนมากจนต้องเข้าคิวซื้อและร้านค้าทองไม่มีทองคำส่งมอบให้กับผู้ซื้อ ตอนนี้จึงได้ให้ใบจองแก่ผู้ซื้ออีก 3-7 วัน จึงจะมารับทองคำได้ 
อย่างไรก็ตาม ราคาทองคำยังมีความผันผวน ต้องติดตามผลการประชุมธนาคารกลางสหรัฐฯ ในคืนนี้ (9 ส.ค. ตามเวลาท้องถิ่น) ว่าจะมีมาตรการเข้ามาแก้ไขปัญหาเศรษฐกิจสหรัฐฯ อย่างไรบ้าง หลังจากที่สถาบันจัดอันดับความน่าเชื่อถือ สแตนดาร์ด แอนด์ พัวร์ส (S&amp;P) ปรับลดอันดับความน่าเชื่อถือระยะยาวของสหรัฐฯ ลง 1 ขั้น จาก AAA สู่ AA+